Un incendiu violent a izbucnit duminică, în jurul orei 11:00, la o fabrică de tâmplărie PVC, din Salcea. Incendiul a izbucnit la o hală a SC Dasmar Termo S.R.L, în zona de ieșire din Salcea spre Dumbrăveni. Incendiul s-a manifestat cu degajări foarte mari de fum, norul de fum fiind vizibil de la mare distanță.
Având în vedere intensitatea fumului negru, populația a fost avertizată printr-un mesaj Ro-Alert, recomandându-se ocolirea zonei.
Suprafața afectată a fost de aproximativ 1800 de metri pătrați.
„Pompierii au intervenit la fața locului cu opt autospeciale de stingere și o auto platformă de lucru la înălțime, dar și un echipaj SMURD. Au fost echipaje de la ISU Suceava, dar și ISU Botoșani și serviciile voluntare pentru situații de urgență din zonă”, a declarat de la fața locului maiorul Alin Găleată, purtătorul de cuvânt al Inspectoratului pentru Situații de Urgență Suceava.
Incendiul a fost lichidat relativ repede, în jurul orei 14:30.
”Cauza probabilă de izbucnire a flăcărilor este efectul termic al curentului electric, generat de un conductor electric defect”, rezultă din ancheta preliminară a pompierilor militari suceveni.
Pompierii au rămas în zonă pentru îndepărtarea efectelor dezastrului.
Pagubele sunt cu siguranță foarte mari. În cursul zilei de duminică se lucra la o evaluare a pagubelor.
Conform primelor evaluări, au ars acoperișul construcției și o parte din utilajele și bunurile din interior, pe o suprafață de aproximativ 1800 de metri pătrați.
Printre bunurile salvate se numără documente ale societății, echipamente electrice și electronice, obiecte de mobilier și altele.